कुछ ने लिफाफे में पुराने नोट डाल कर भेजे तो कुछ चिंतित कैसे बदलेंगे नोट
8 नवंबर 2016 को 500 व 1000 रुपए के नोट बंद किए जाने का असर अब भी देखा जा रहा है। आमजन के लिए 31 दिसंबर 16 तक पुराने नोटों को खातों में जमाकर बदलने की छूट थी। इसके बाद 31 मार्च तक आरबीआई की शाखाओं में नोट बदलने की बात कही गई थी।
लोगों के पास अब भी कुछ पुराने नोट हैं जिन्हें बदला जाना है लेकिन आरबीआई की राज्य में शाखा न होने और जिला स्तर पर कोई मार्गदर्शन नहीं मिलने के कारण लोगों में संशय है। प्रदेश में आरबीआई की कोई शाखा नहीं है इसलिए कुछ लोगों ने लिफाफे में नोट डालकर अकाउंट नंबर के साथ नागपुर आरबीआई शाखा से अनुरोध किया है कि उनके पुराने नोट खातों में डाल दिए जाएं। कुछ लोग जुगाड़ ढूंढ़ रहे हैं कि कैसे नोट बदली कराए जाएं।
1. एनआरआई (नॉन रेजिडेंट इंडियन)- ये लोग 25 हजार रुपए तक ही पुराने नोट बदल सकेंगे, इन्हें खुद उपस्थित होना पड़ेगा। पुराने नोट के साथ कस्टम विभाग से डिक्लेरेशन फार्म भरकर उसपर हस्ताक्षर लेकर देना पड़ेगा।
2. रेजिडेंट इंडियन- इस शर्त के तहत वे लोग भारतीय जो 9 नवंबर से 31 दिसंबर तक देश से लगातार बाहर थे। इस अवधि के बाद लौटे हैं, तो अपने खाते में स्वयं जाकर आरबीआई की शाखा में चाहे जितनी करंसी बदल सकते हैं। इसके लिए इन्हें फोटो, अपने विदेश प्रवास के प्रमाण देने होंगे।
जानिए आरबीआई में कौन कितने नोट बदलवा सकेगा अब
आयकर सलाहकार विशाल सारस्वत ने बताया कि आरबीआई द्वारा 31 मार्च तक नोट जरूर बदले जाएंगे लेकिन आम लोगों के नहीं। नवंबर में नोट बंदी के बाद जो नियम बने थे उसमें कहा था कि कुछ विशेष मामलों में अगर नोट 31 दिसंबर तक नहीं बदले जाएंगे तो 31 मार्च तक आरबीआई की शाखा में बदल सकते हैं। विशेष परिस्थिति क्या है । इसे स्पष्ट नहीं किया गया था। अब जो नोटिफिकेशन है उसके मुताबिक आम लोग आरबीआई में पुरानी करंसी नहीं बदल पाएंगे। इन दो वर्गों को ही मौका मिलेगा।
अब आप सोचिए कि आपके 25 हजार बदलवाने कोई एनआरआई तो आएगा नहीं इसके अलावा कोई रेजिडेंट इंडियन ऐसा जो नोटबंदी के शुरुआती 50 दिनों में लगातार देश से बाहर रहा हो, उसे ढूंढ़ना आसान नहीं होगा। आरबीआई के एक अधिकारी ने अनौपचारिक तौर पर भास्कर को बताया कि पुरानी करंसी बदलने के लिए पूछताछ और सारा ब्यौरा भी लिया जाएगा। किसी दलाल या मध्यस्थ के लिए दूसरे के नोट बदलवाना लगभग मुश्किल होगा।
पूरी जानकारी लेकर ही करें प्रयास
नोट बंदी के बाद 50 दिनों में आरबीआई ने 74 नोटिफिकेशन जारी किए, जिसमें नोट बंदी के बाद बदली परिस्थितियों में पुरानी करंसी को बदलने के उपाय और बैंक के लेन-देन की जानकारी दी गई थी। इसके बाद लोगों में कंफ्यूजन और बढ़ गया था। इन सूचनाओं को पूरा पढ़कर समझ पाना सामान्य लोगों के वश की बात नहीं थी। शुरुआत से ही भ्रांतियों ने परेशान किया। बैंकों में लाइन लगाकर करंसी बदलने और फिर बड़ी राशि को अपने खातों में डालकर लोगों ने पुरानी बंद हो चुकी करंसी बदल ली। इसके बाद अब शहर में अनुमान के मुताबिक 1 हजार से ज्यादा परिवार हैं जिनके पास 5 हजार रुपए से लेकर एक लाख रुपए तक पुराने नोट रखे हैं। कुछ लोगों ने हमें नाम प्रकाशित न करने की शर्त पर बताया कि घरों की छोटी बचत या सामाजिक लेन-देन में मिल रुपए उन्होंने रखे थे। आलमारियों, बिस्तर में गद्दों के नीचे कुछ पुराने नोट रखे थे जिनका हिसाब आमतौर पर नहीं होता है। 31 दिसंबर के बाद अब कई घरों में लोगों के पास पुराने नोट निकल रहे हैं। ऐसे में जानकार कह रहे हैं कि विशेषज्ञों से जानकारी लेकर ही अगला कदम उठाया जाए।
इन अफवाहों पर यकीन कर युवा कांग्रेसी नेता, अधिवक्ता अनिल शुक्ला ने घर में 31 दिसंबर के बाद मिले साढ़े चार हजार रुपए अपने परिजन के खाते की डिटेल के साथ आरबीआई के मुद्रा अधिकारी, निर्गम विभाग नागपुर को स्पीड पोस्ट से भेज दिए। महीने भर पहले भेजे गए रुपए न तो खाते में जमा हुआ न ही लिफाफा वापस आया। कुछ लोगों ने इस संबंध में पुलिस अधिकारियों से भी बात की है। भास्कर के रिपोर्टर को 20 से ज्यादा लोग मिले जो अपना नाम जाहिर नहीं करना चाहते हैं लेकिन उनके पास 10 हजार रुपए से 45 हजार रुपए के पुराने नोट अभी भी हैं।
अफवाह लेकिन विश्वास करना लोगों की मजबूरी
31 दिसंबर तक नोट बदलने के लिए आरबीआई जाना होगा लेकिन इसके लिए जिला पुलिस अधिकारी से वेरीफिकेशन कराकर आरबीआई की नजदीकी ब्रांच नागपुर या भुबनेश्वर जाना पड़ेगा।
सबसे बड़े राष्ट्रीय बैंक के वरिष्ठ अधिकारी ने कुछ लोगों को बताया कि आप नहीं जा सकते तो पुराने नोटों के साथ एक कवरिंग लेटर (आवेदन, नोट की डिटेल, अकाउंट नंबर के साथ) लगाकर रिजर्व बैंक भेजिए।
आप बताइए, 50-60 प्रतिशत कटेगा, हम बदलवा देंगे...ऐसा कहने वाले कुछ लोग भी बाजार में हैं, लेकिन आरबीआई के नए नोटिफिकेशन पर गौर कीजिए, आपके पुराने नोट कोई भी आरबीआई में आसानी से बदलवा नहीं पाएगा।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva